|  |
| --- |
| Α′ ΣΥΛΛΟΓΟΣ ΕΚΠΑΙΔΕΥΤΙΚΩΝ Π.Ε. ΠΕΙΡΑΙΑ**“ΡΗΓΑΣ ΦΕΡΑΙΟΣ”**ΤΖΑΒΕΛΛΑ ΚΑΙ ΑΛΕΞΑΝΔΡΟΥ 1, ΠΕΙΡΑΙΑΣ 18533 **e-mail:** **info@rigasfereospeiraias.gr** **http://www.rfp.gr** |



 ΠΕΙΡΑΙΑΣ 02/03/2023, Α.Π: 112

ΠΡΟΣ: ΤΑ ΜΕΛΗ ΤΟΥ ΣΥΛΛΟΓΟΥ

**Θέμα: Δευτέρα 6 Μαρτίου, 2 μμ, συγκέντρωση στο ΙΕΠ ενάντια στην απαράδεκτη «επιμόρφωση» των νεοδιόριστων**

*Συνάδελφοι, συναδέλφισσες,*

Το «επιμορφωτικό» υλικό του ΙΕΠ για τις/τους νεοδιόριστους αποδεικνύεται βαθύτατα αντιπαιδαγωγικό, ρατσιστικό και ακραία συντηρητικό. Το περιεχόμενο και το λεξιλόγιο του «επιμορφωτικού» υλικού -αποσπάσματα του οποίου ήδη έχουν δει το φως της δημοσιότητας- που αναπαράγει στερεότυπα, χρησιμοποιεί αντιπαιδαγωγικούς όρους όπως «προβληματικοί μαθητές», προωθεί τον ανταγωνισμό, την κατηγοριοποίηση των σχολείων («καταυλισμοί στιγματισμένων»), αναδεικνύει τον ρόλο του διευθυντή-μάνατζερ κ.λπ., αποτελεί το ιδεολογικό πρότυπο του σχολείου που προωθεί η Κεραμέως και η κυβέρνηση.

Χαρακτηριστικό παράδειγμα αποτελεί το κείμενο του ΙΕΠ: *«Ο/Η εκπαιδευτικός καλείται να δράσει από τη θέση του Διευθυντή σε Σχολείο όπου παρατηρείται μεγάλη κινητικότητα "ντόπιων" μαθητών προς όμορα σχολεία. Σταδιακά, το σχολείο έχει μεταμορφωθεί σε σταυροδρόμι πολιτισμών και καταυλισμό στιγματισμένων. Πώς θα ανατρέπατε αυτήν την κατάσταση έχοντας έναν χρόνο διορία για να επαναφέρετε και να αποκαταστήσετε την καλή φήμη του σχολείου»!*Πρόκειται για κατάπτυστο κείμενο που -μεταξύ άλλων- προωθεί επίσημα τις χειρότερες αντιδραστικές αντιλήψεις του κοινωνικού, ταξικού και φυλετικού διαχωρισμού, την κατηγοριοποίηση των σχολείων, τον ανταγωνισμό ανάμεσά τους και ανάμεσα στους εκπαιδευτικούς, τον στιγματισμό μαθητών, καθώς και ολόκληρων κοινωνικών και πληθυσμιακών ομάδων.

Την ίδια στιγμή, η επιμόρφωση μετατρέπεται σε μια διαδικασία τιμωρίας για τους νεοδιόριστους που καλούνται να «επιμορφωθούν» σε απογεύματα, αργίες, Σαββατοκύριακα, Πάσχα, κλπ. και που πολλοί μάλιστα έχουν παρακολουθήσει ξανά εισαγωγική επιμόρφωση ως αναπληρωτές, αλλά και σε έναν στυγνό ιδεολογικό μηχανισμό προπαγάνδας, μια διαδικασία συμμόρφωσης με ένα πολύ συγκεκριμένο πρότυπο εκπαιδευτικού. Δεν είναι καθόλου τυχαίο ότι οι όροι αυτής της «επιμόρφωσης» εντάσσονται στο πλαίσιο της αντιδραστικής αντιεκπαιδευτικής πολιτικής για επαναφορά του επιθεωρητισμού, στην πειθάρχηση και τρομοκράτηση των νεοδιόριστων αλλά και όλων των εκπαιδευτικών, στην ελαστικοποίηση ακόμα περισσότερο των εργασιακών σχέσεων, στην εισαγωγή νεών δεδομένων που φιλοδοξούν να επικρατήσουν σε όλη την εκπαίδευση.

Όσο για τα φαιδρά και χυδαία αποσπάσματα, παράγωγα προφανώς αυτόματης μετάφρασης ξενόγλωσσων κειμένων που κανείς δεν μπήκε στον κόπο καν να τα επιμεληθεί ή έστω να τα ελέγξει, είναι το αποτέλεσμα μιας αντίληψης απορρόφησης κονδυλίων ΕΣΠΑ μέσω προγραμμάτων που στήνονται νύχτα και δεν καλύπτουν απολύτως καμία πραγματική ανάγκη ούτε προσφέρουν το παραμικρό σε όσους/ες συμμετέχουν. Προσφέρουν όμως άφθονο χρήμα σε αυτούς που τα οργανώνουν, τα διαχειρίζονται και τα υλοποιούν.

**Απαιτούμε να διακοπεί άμεσα αυτό το πρόγραμμα εισαγωγικής «επιμόρφωσης» των νεοδιόριστων.**

Διεκδικούμε **επιμόρφωση στον εργάσιμο χρόνο**, με επαναφορά της μετεκπαίδευσης για όλες και όλους τους εκπαιδευτικούς, **με άδεια από τα διδακτικά καθήκοντα** και με ευθύνη των Παιδαγωγικών Τμημάτων, με βάση τα ενδιαφέροντα και τις μορφωτικές ανάγκες των επιμορφούμενων. Ειδικά η εισαγωγική επιμόρφωση **να αφορά αποκλειστικά εκπαιδευτικούς που για πρώτη φορά πρόκειται να αναλάβουν τάξη.**

**Υπερασπιζόμαστε μέσα και έξω από τις τάξεις μας το δημόσιο σχολείο για όλα τα παιδιά.**

**Επισημαίνουμε ότι με βάση της σχετική απόφαση της ΔΟΕ (αρ. πρωτ. 357/20-2-2023) η μη συμμετοχή των νεοδιόριστων στο συγκεκριμένο πρόγραμμα καμία πρακτική επίπτωση δεν έχει για την υπηρεσιακή τους κατάσταση.**

**Καλούμε το Δ.Σ. της ΔΟΕ να απαιτήσει άμεσα τη διακοπή του συγκεκριμένου προγράμματος και την αμετάκλητη απόσυρση του «επιμορφωτικού υλικού», όπως και να απαιτήσει απαντήσεις στο πόσο κόστισε το συγκεκριμένο «επιμορφωτικό» υλικό, ποιοι είναι αυτοί που το έφτιαξαν, ποιοι είναι αυτοί που έδωσαν έγκριση.**

**Καλούμε σε μαζική συμμετοχή στη συγκέντρωση διαμαρτυρίας της ΔΟΕ για την απαράδεκτη «επιμόρφωση», τη Δευτέρα 6 Μαρτίου στις 2 μμ στο ΙΕΠ** (Τσόχα 36, σταθμός μετρό Αμπελοκήπων)

|  |  |  |
| --- | --- | --- |
| σάρωση0002Ο ΠΡΟΕΔΡΟΣΜΑΡΙΟΣ ΧΑΔΟΥΛΗΣ  | rigas ferraios 2.jpgΓΙΑ ΤΟ Δ.Σ. | Ο ΓΕΝ. ΓΡΑΜΜΑΤΕΑΣσάρωση0001ΣΩΤΗΡΗΣ ΚΑΡΛΗΣ |